Lucaria
Lucaria sunt feriae Romanae antiquae quae quotannis die 19 Quintilis/Iulii necnon 21 eiusdem mensis (a.d. XII et XIV Kal. Avg.) celebrabantur. Ritus nobis traditi non sunt nisi quod Festus hoc festum cum invasione Gallorum anni 390 a.C.n. coniunxit, fortasse quia 18 iulii dies ater erat et cladis Alliensis anniversarius. Nomen e *Lucalia ortum esse videtur per dissimilationem secundae L (confer Parilia ex Palilia cum dissimilatione primae L): nam suffixum -alia frequenter occurrit in feriarum nominibus. Certe feriae ad lucorum numina dedicatae videntur et Cato nobis preces servavit quas agricola cum 'lucum collucat' (hoc est silvestrem regionem in arvorum formam redigit) pronuntiare debet postquam porcum immolavit. Ubi lucus non in sensu arborum deo cuidam sacrorum accipiendus est sed spatium inter silvas arboribus vacuum designat in quod lumen (lux, lucis unde lucus) libere intrat.